J. Burian, poslanec: (2005-05-25):
Vo svojom vystúpení chcem najprv prečítať pozmeňujúci návrh a dávam teda procedurálny návrh, aby sa vybral na osobitné hlasovanie bod 32 spoločnej správy. Prvý pozmeňujúci návrh. Bod 1 § 38 ods. 3 znie: „Príprava na náhradnú rodinnú starostlivosť fyzickej osoby, ktorá má záujem starať sa o deti pestúnstvom alebo ako osvojiteľ, sa vykonáva v rozsahu najmenej 26 hodín a) individuálnou formou, b) skupinovou formou.“ Odôvodnenie. Navrhujem, aby sa fyzická osoba, ktorá má záujem stať sa pestúnom alebo osvojiteľom dieťaťa, sama rozhodla, akú formu prípravy si zvolí. Osoba taktiež poskytuje dôverné informácie o svojej rodine, anamnéze, o manželskom alebo partnerskom vzťahu a o svojich pohnútkach, postojoch, pocitoch. Skupinová forma prípravy nemôže zaručiť fyzickej osobe, aby jej dôverné informácie neboli zneužité, zverejnené ďalšími členmi v rámci skupiny. Podľa Ústavy Slovenskej republiky, Občianskeho zákonníka a zákona o ochrane osobných údajov má každý právo na ochranu pred neoprávneným zasahovaním do súkromného a rodinného života, pred neoprávneným zhromažďovaním, zverejňovaním alebo iným zneužitím údajov o svojej osobe. Druhý pozmeňujúci návrh. V § 71 navrhujem doplniť nové písmeno d) tohto znenia: „d) centrum poradensko-psychologických služieb pre jednotlivca, pár a rodinu“. Doterajšie písmená d) a e) navrhujem označiť ako písmená e) a f). Odôvodnenie. Centrum poradensko-psychologických služieb pre jednotlivca, pár a rodinu funguje od marca 1991 ako celoslovenská sieť psychologických pracovísk pre jednotlivca, pár a rodinu. Tvorí ju 46 území a detašovaných pracovísk po celom území Slovenska so 170 pracovníkmi. Tento systém sa javí ako spoločensky efektívny, finančne úsporný a odborne vyspelý. Je spoločensky prospešné, aby sa táto sieť zachovala a nestratila svoje špecifické poslanie, jedinečné v republike a uznávané aj v krajinách Európskej únie. Táto sieť efektívne v sebe spája viacero aspektov, po prvé, vysokú adresnosť, pružnosť a prispôsobivosť požiadavkám občanov, rodín, inštitúcií pracujúcich s rodinami v danom meste a regióne zameraným na psychologické služby, na optimalizáciu psychosociálneho fungovania a na predchádzanie vzniku sociálno-patologických javov, po druhé, zabezpečenie jednotného odborného vedenia, odbornej garancie, supervízie, ako aj kontroly etiky odborníkmi vlastnej špecializácie, čo je pri organizačnom zaradení do príbuznej spoločenskej oblasti, ktorá má odlišné spôsoby práce, mimoriadne dôležité, po tretie, zachovanie primeranej autonómie a súčasne spolupráce s psychologickými pracoviskami. Táto primeraná autonómia je nevyhnutnou podmienkou účinnosti psychologickej činnosti. Ak má byť psychológ dôverným poradcom a terapeutom pre občana i inštitúciu, nemôže byť viacnásobne závislý od svojho pracovného zaradenia. Pritom pre rodiny v psychologickej núdzi neexistuje v Slovenskej republike iný psychologicky pomáhajúci systém. Túto podmienku možno splniť najlepšie pri zachovaní relevantnej autonómie psychologického pracoviska. Súčasne je odborne, a preto aj spoločensky dôležité zachovať spojenie jednotlivých pracovísk do koordinovanej siete. Po tretie. Navrhujem v § 73 ods. 1 písm. a) za slovo „kurately“ dať čiarku a vypustiť slová „a vykonávanie poradensko-psychologických služieb uskutočňované úradmi práce, sociálnych vecí a rodiny“ a zároveň v ods. 2 písm. d) vypustiť 9. bod. Odôvodnenie. Legislatívna úprava nadväzuje na zmeny navrhované v bodoch 2 až 4. Po štvrté. Navrhujem doplniť šiestu časť zákona o nový § 76 „Centrum poradensko-psychologických služieb pre jednotlivca, pár a rodinu“, ďalej: „1. Centrum plní vybrané úlohy na vykonávanie opatrení sociálnoprávnej ochrany detí a sociálnej kurately v záujme zabezpečenia predchádzania krízovým situáciám v rodine, prehlbovaniu a opakovaniu porúch psychického a sociálneho vývinu a zamedzenia nárastu sociálno-patologických javov. 2. Centrum vykonáva a) prípravu a posudzovanie spôsobilosti fyzickej osoby, ktorá má záujem stať sa pestúnom alebo osvojiteľom dieťaťa, na náhradnú starostlivosť alebo na náhradnú rodinnú starostlivosť, b) prípravu fyzickej osoby na profesionálne vykonávanie náhradnej starostlivosti alebo náhradnej rodinnej starostlivosti, c) prípravu dieťaťa na náhradnú starostlivosť alebo náhradnú rodinnú starostlivosť, d) poradensko-psychologickú činnosť pre dieťa, plnoletú fyzickú osobu alebo rodinu, keď požiadajú o pomoc v riešení nepriaznivej životnej situácie.“ Doterajší § 76 a nasledujúce navrhujem prečíslovať. Odôvodnenie. Centrum poradensko-psychologických služieb pre jednotlivca, pár a rodinu funguje od marca 1991 ako celoslovenská sieť psychologických pracovísk pre jednotlivca, pár a rodinu, ktorú tvorí 46 území, 16 detašovaných pracovísk, spolu 170 pracovníkov. Myslím, že túto časť som dosť precízne odôvodnil už v predchádzajúcom znení  pri odôvodnení pozmeňujúceho návrhu 2. Na záver môjho vystúpenia chcem sa pripojiť k pripomienke, ktorú adresoval poslanec Blajsko. Myslím, že ešte budú ďalšie pozmeňujúce návrhy, ktoré teda budú prezentované. Myslím, že je veľmi dôležité, aby sme sa sústredili na tieto pozmeňujúce návrhy, a v prípade, že budú tieto pozmeňujúce návrhy pozitívne riešené, teda že budú prijaté, ktoré, si myslím, výrazne vylepšia daný stav, môžeme sa prikloniť k tomu, že budeme hlasovať alebo klub strany Smer je ochotný hlasovať za takýto potom vylepšený zákon. V prípade, že nebudú, nie sme ochotní za takýto návrh hlasovať. Chcem ešte povedať, že pozmeňujúci návrh, ktorý bol rozdaný v laviciach, § 77 nebudem prezentovať vzhľadom na to, že som ho stiahol. Ďakujem pekne za pozornosť.